«ጨዋታዎች በቀጥታ ስርጭት የተላለፉት ፍቃድ አግኝተው ነው»የኢትዮጵያ እግር ኳስ ፌዴሬሽን﻿
 ከሁለት ሳምንታት በፊት የኢትዮጵያ እግር ኳስ ፌዴሬሽን ያለ ፍቃድ ውድድሮችን በሬዲዮም ሆነ በቴሌቪዥን በቀጥታ ስርጭት የሚያስተላልፉ ክለቦች ላይ ቅጣት እንደሚጥል በጥብቅ ማሳሰቡ ይታወቃል። ፌዴሬሽኑ የቀጥታ ስርጭት የሚያስተላልፉ ክለቦች ፍቃድ በመውሰድ እንዲያስተላልፉ በደብዳቤ የጠየቀ ሲሆን ይህን ተግባራዊ ሳያደርጉ ሲያስተላልፉ በተገኙ ክለቦች ላይ ጠበቅ ያለ ቅጣት እንደሚያስተላልፍ አሳውቋል። ከዚህ ቀደም ፌዴሬሽኑ በተመሳሳይ መልኩ የቀጥታ ስርጭት እንዳይተላለፍ እግድ አውጥቶ የነበረ ቢሆንም በኋላ ላይ የቀጥታ ስርጭት ከሚያስተላለፉ ተቋማት ጋር ፌዴሬሽኑ ባዘጋጀው የውል ስምምነት ለመፈፀም በመስማማት በቴሌቪዥንም ሆነ በሬዲዮ እያስተላለፉ መቆየታቸው ይታወቃል።ፌዴሬሽኑ ይህን ማሳሰቢያ በቅርቡ ካወጣ ወዲህ በተለያዩ ክልሎች የተካሄዱ የወንዶች ፕሪሚየር ሊግ ጨዋታዎች በተለያዩ የክልል ቴሌቪዥን ጣቢያዎች በቀጥታ ሲተላለፉ ነበር። ይህም በስፖርት ቤተሰቡ ዘንድ ጨዋታዎችን በቀጥታ ያስተላለፉ አካላት የፌዴሬሽኑን ማሳሰቢያ ወደ ኋላ ትተው በራሳቸው ፍቃድ ነው ወይስ ከፌዴሬሽኑ ፍቃድ አግኝተው ነው? የሚል ጥያቄ አስነስቷል። አዲስ ዘመን ጋዜጣ በጉዳዩ ዙሪያ የፌዴሬሽኑን የህዝብ ግንኙነት ኃላፊ አቶ ባህሩ ጥላሁንን በስልክ አነጋግሯል። አቶ ባህሩ
በቅድሚያ ፌዴሬሽኑ ማሳሰቢያ የሰጠው ክለቦች ጨዋታዎችን እንዳያስተላልፉ ሳይሆን ፍቃድ እንዲጠይቁና በህግ አግባብ እንዲጓዙ መሆኑን ተናግረዋል። ማሳሰቢያው ከወጣ ወዲህ ድሬዳዋ ላይ አንድ
ጨዋታ በሬዲዮ እንዲሁም ባለፈው ሳምንት መቐለ 70 እንደርታ ከባህርዳር ከተማ ጋር ያደረጉት
ጨዋታ በቴሌቪዥን የቀጥታ ስርጭት መተላለፋቸው ይታወሳል። እነዚህም ውድድሮች የተላለፉት ከፌዴሬሽኑ ፍቃድ ተሰጥቷቸውና አስፈላጊውን ክፍያ ፈፅመው በስምምነት መሆኑን አስረድተዋል። ቀደም ሲል ፌዴሬሽኑ ጨዋታዎችን ክለቦች ፍቃድ ሳይጠይቁ ማስተላለፍ እንደሌለባቸው ማሳሰቡ ህጋዊ መሰረት እንደሌለው በተለያዩ አካላት ሲገለፅ ነበር። ይሁን እንጂ ክለቦች ፕሪሚየር ሊጉን የማስተዳደር ስልጣን አምነውና ፈቅደው ለፌዴሬሽኑ እስከሰጡ ድረስ የጨዋታዎችን የቀጥታ ስርጭት የመቆጣጠር መብት እንዳለው ገልፀዋል። ይህም በፌዴሬሽኑ የመተዳደሪያ ደንብ አንቀፅ 51 ላይ ተቀምጧል።
የኢትዮጵያ ፕሪሚየር ሊግ ጨዋታዎችን በቀጥታ ቴሌቪዥንና ሬዲዮ ስርጭት ሲያስተላልፉ የምናያቸው የክለቦቹ ጣቢያዎች ሳይሆኑ የክልል መገናኛ ብዙሃን ናቸው። ክለቦቹ በሌሎች አገራት እንደምናያቸው ትልልቅ ክለቦች የራሳቸው ጣቢያ ቢኖራቸው እንኳን ጨዋታዎችን የፌዴሬሽኑን ይሁንታ ሳይጠብቁ የማስተላለፍ መብት እንደሌላቸው በማስታወስ፤ ዓለም አቀፍ ተሞክሮዎችም ከዚህ የተለዩ እንዳልሆኑ ገልፀዋል። በዓለማችን ትልቅ ደረጃ ላይ የደረሱ ሊጎች ከቴሌቪዥን መብት ጋር በተያያዘ ገቢ የሚሰበስቡት ክለቦች አይደሉም። ይሁን እንጂ ሊጉን የሚመራው አካል ከቴሌቪዥን መብት ጋር በተያያዘ የሚሰበስበውን ትልቅ ገቢ ለክለቦች ያከፋፍላል። ለምሳሌ ያህል የእንግሊዝ ፕሪሚየር ሊግ ክለቦች አወዳዳሪው አካል ከቴሌቪዥን መብት ከሰበሰበው ገንዘብ ሃምሳ በመቶውን ለሁሉም ክለቦች እኩል ያካፍላል፣ ሃያ አምስት በመቶው ደግሞ ክለቦች በሊጉ የደረጃ ሰንጠረዥ በሚያጠናቅቁበት መሰረት ሲሆን ቀሪው ሃያ አምስት በመቶ በርካታ ጨዋታዎቻቸው ተመርጠው በቴሌቪዥን የተላለፉላቸው ክለቦች በአማካኝ ተሰልቶ ይደርሳቸዋል። የኢትዮጵያ እግር ኳስ ፌዴሬሽን አሁን ይህን መንገድ ለመክፈት እየሞከረ ቢሆንም ገና ጅማሬ ላይ ያለ በመሆኑ ከቴሌቪዥን መብት የሚያገኘው ገቢ ለሽልማትና ሌሎች ነገሮች ሊውል ይችላል እንጂ ክለቦች የሚካፈሉበት ደረጃ አልደረሰም። ያም ሆኖ ፌዴሬሽኑ እንዳደጉት አገራት ክለቦችን ከቴሌቪዥን መብት ተጠቃሚ ለማድረግ ይህን ልምድ አሁን ማስጀመር እንዳለበት አቶ ባህሩ ይናገራሉ። ‹‹በቀጣይም የቴሌቪዥን መብትን እንዴት ማስኬድ አለብን፣ በምን መንገድ ክለቦች ተጠቃሚ መሆን አለባቸው የሚሉ ጉዳዮችን እያመቻቹ መሄድ ያስፈልጋል›› ያሉት አቶ ባህሩ ፌዴሬሽኑ ይህን ጉዳይ ገና ጀማሪ በመሆኑ ማሻሻል የሚገባውን እያሻሻለ እንደሚሄድ አብራርተዋል።አዲስ ዘመን ሚያዝያ
12/2011 